Ritratt ta' Anna Spiteri  Il-Kunsill Lokali tal-Marsa għadu kif ta rikonoxximent lill-ħidma tal-eks kappillan ta' Trinita' Qaddisa, Patri Donat Spiteri OFMCap fejn twieled, għex u trabba billi semmew għalih Triq Patri Donat Spiteri. Is-saċerdot Kapuċċin kien kappillan tal-parroċċa ta' Trinita' Qaddisa, il-Marsa fl-1958 fejn dam iservi disgħa snin sal-1967. Il-parrokkat ta' Patri Donat jibqa' mmarkat bl-interess kbir tiegħu għall-formazzjoni tal-poplu tal-Marsa ta' dak iż-żmien fejn ta importanza kbira lill-Katekeżi u l-mod kif kienet tiġi ċċelebrata l-liturġija fi żmien meta l-Konċilju Vatikan II kien għadu jibda. Patri Donat ra li jħalli Monument, l-Istitut San Piju X fi Triq Balbi il-Marsa li kellu jservi bħala Ċentru għall-Parroċċa fejn jistgħu jiltaqgħu l-għaqdiet reliġjużi u żgħażagħ tal-Marsa. Minkejja l-qagħda finanzjarja ta' dak iż-żmien, Patri Donat irnexxielu jżejjen l-artal maġġur bl-isbaħ tabernaklu li nsibu fil-knejjes Maltin flimkien is-sett twieqi tal-ħgieġ imlewwen għal fuq kull artal tal-ġenb . Fost ħafna kotba li kiteb, fl-għeluq il-50 sena 'Il-50sena mit-twaqqif tal-parroċċa ppubblika l-ktieb', 'Il-Marsa – Storja ta' Ħamsien sena (1913-1963)' li fih ġabar għadd ta' informazzjoni utli u nteressanti dwar il-lokalità u l-knisja tagħha. Patri Donat minbarra li kien Kappillan tat-Trinita' Qaddisa, l-Marsa u Kappillan tal-Madonna ta' Lourdes f'San Ġwann kien għalliem u Professsur fl-Università ta' Malta fid-Dipartment tal-Iskrittura u fil-Fakultà tat-Teoloġija, studjuż tal-Kotba Mqaddsa u fundatur ta' 'Kliem il-Ħajja'. Peress li l-Kelma t'Alla kienet ħajtu ħa ħsieb li l-Kelma t'Alla jkollha d-dar tagħha, fejn waqqaf 'Dar il-Bibbja' fil-Furjana għall-Appostolat Bibliku u biex l-Għaqda Biblika Maltija jkollha is-Sede tagħha meta kien President tal-Għaqda. Patri Donat Spiteri miet fid-19 ta' Diċembru 2011 fl-età ta 89 sena. Fis-sena 2000 kien ingħata "Ġieħ il-Marsa" b'turija ta' rikonoxximent, fejn issa ssemmiet ukoll Triq Patri Donat Spiteri bħala apprezzament tal-ħidma tiegħu bħala kappillan tal-Paroċċa tal-Marsa. Dan it-tagħrif twassal minn Anna Spiteri, in-neputija ta' Patri Donat Spiteri .